Imtella' Diċembru 14, 2021 Rapport: Ruth Amaira Għas-sena d-dieħla l-kwota tat-tonn għas-sajjieda Maltin se tibqa' ta' 389 tunnellata waqt li tal-pixxispad se tibqa' ta' 389 tunnellata. Il-kwota nħadmet wara 5 xhur ta' negozjati fl-UE hekk kif minħabba l-Covid ma tlaqqatx l-ICCAT. Id-Direttur Ġenerali tas-Sajd u Akwakultura Bjorn Callus qal lil dan l-istazzjon li fin-negozjati dwar il-kwoti Malta dejjem rat kif jitħares is-settur tas-sajd Malti. Ikkonfermati l-kwoti għas-sajd tat-tonn u l-pixxispad għas-sajjieda Maltin. Dan hekk kif il-kwoti ġodda ġew diskussi f'laqgħa tal-Kunsill tal-Ministri tal-Agrikoltura fi Brussell. Malta se żżomm il-kwoti tas-sena li għaddiet hekk kif il-Covid xekkel milli titlaqqa' l-Kummissjoni Internazzjonali għall-Konservazzjoni tat-Tonn, magħrufa aħjar bħala l-ICCAT. Maċ-Ċentru tal-Ahbarijiet id-Direttur Ġenerali tas-Sajd u Akwakultura Bjorn Callus qal li fin-negozjati dwar il-kwoti Malta dejjem rat kif jithares is-settur tas-sajd Malti. "Dawn ġew deċiżi fl-ICCAT u l-UE tiddeċidihom għall-istati membri tagħha. Peress li l-pandemija ma ħallietx l-ICCAT jagħmel l-annual meeting tiegħu b'mod tradizzjonali kien ġie deċiż li jkun hemm roll-over tal-kwoti minn sena għall-oħra. Malta għandha kwota ta' 389 tunnellata tonn u 380 tunnella pixxispad". Callus spjega kif il-konklużjonijiet tan-negozjati fi Brussell huma frott ħidma li tkun ilha għaddejja 5 xhur sħaħ. "L-UE taħdem b'mod li f'kull baħar li jaqa' taħtha – li jibda min North Sea, il-Baltiku u areas ohra nkluż il-Mediterran – toħroġ l-allowable catches quotas fuq kull speci u dawn ikunu ibbażati fuq evidenza xjentifika biex b'hekk toħloq opportunità għas-sajjieda biex joħorġu jistadu. Id-diskussjonijiet isiru minn sena għall-oħra u b'attenzjoni għall-istock ta' kull speċi ta' ħut biex l-ebda speċi ma tkun f'periklu li tkun estinta". Il-Ministru għall-Agrikoltura u Sajd Anton Refalo wera apprezzament li l-UE rrikonoxxiet il-vulnerabiltajiet u l-insularità li jiffaċċaw gżejjer bħal Malta.